
  Azoknak, akik attól kapták a legnagyobb pofonokat, akitől védelmet vártak,

  azoknak, akik megtanulták minden egyes szó és mozdulat jelentőségét azért,

  hogy biztonságban maradhassanak,

  azoknak, akik végül már magukban sem bíztak a manipulációk miatt,

  azoknak, akiktől elvették önmagukat,

  és azoknak, akik ezek után addig harcoltak, míg végül újra megtalálták.

  Prológus


  A Love & Panic vége után két évvel


  A férfi sietve és izgatottan tartott a cím felé, amelyet az SMS-ben kapott. Az elmúlt két év során meghúzódott, bujkált, miközben igyekezett maga mellé gyűjteni azokat az egész királyságban szétszéledt személyeket, akiket a céljai szolgálatába tudott állítani. Szerencsére sok volt az elégedetlenkedő, akik megszoktak egy bizonyos típusú életet, és ebből most már – évszázadok vagy akár évezredek után – nem akartak engedni. Emellett sokak életben hagyása színtiszta felelőtlenség volt az uralkodó részéről. A férfi szája undorító mosolyra húzódott, amint azon gondolkodott, milyen jóhiszeműen és meggondolatlanul cselekedett néha a királynő. Ráadásul nem is mindig teljes egészében a királyság jövőjére fókuszált, rengeteg esélyt adva neki, hogy csendben és megfontoltan szervezkedjen, nem magára hívva a figyelmet. Tudta, a céljai eléréséhez hosszú-hosszú időre van szükség, és bár terve még nem forrt ki teljes egészében, szó szerint végtelen idő állt rendelkezésére. A királynő még csak nem is kerestette. Megcsóválta a fejét. Hiba, hatalmas hiba.


  Nos, a céljai elérése ezzel az új tényezővel, amiért idejött, sokkal, de sokkal egyszerűbbé vált, mint azt valaha is remélte volna.


  Végre a címhez ért, és végignézett a házon és környezetén. Ezt a sok színt sosem tudom megszokni – gondolta. A kapu zárva volt, de ez neki nem okozott problémát, és könnyűszerrel szétfeszítette a kovácsoltvas kerítést. Nekik már úgysem lesz rá szükségük – gondolta. Lassan lépdelt a ház felé, miközben beszívta a kertben nyíló virágok illatát. Az elmúlt évek során sértett büszkesége úgy tombolt benne, mint egy megszelídíthetetlen vadállat, és lassan, de biztosan eljutott arra a szintre, hogy már nem is akarta kordában tartani. Csupán addig, ameddig muszáj, hogy képes legyen terveit a lehető legtökéletesebben megvalósítani…


  Betörte az ajtót, és az apa az útját állta.


  –Elnézést! Mégis mit képzel magáról?! – kérdezte.


  Azonban a férfi még csak szóra sem méltatta, és keze egyetlen mozdulatával kitörte a nyakát. Nem számított. Mindez nem számított, csupán az az egy dolog, amiért idejött. Ahogy beljebb haladt a házban, egyszer csak egy távoli szobából gyereksírásra lett figyelmes. Ott lesz hát, amit keres. Az a fegyver, amire szüksége lesz.


  Amint belépett a szobába, meglátta a halálra vált anyát, amint óvón magához ölelte a gyermekét.


  –Kérlek… – suttogta. – Kérlek, ne… – mondta, miközben a szoba legbelsőbb sarkába kezdett el hátrálni.


  A férfi kinyújtotta felé a kezét.


  –Kérem – csak ennyit mondott, és a nő erre a mondatra térdre esve zokogni kezdett.


  –Kérlek… – mondta újra.


  –Ugye nem akarod, hogy én tépjem ki a kezedből? – kérdezte a férfi. – Azzal neki is baja eshetne. Engem nem zavar, mert céljaimhoz nem feltétlen kell teljes épségben lennie. Egy-két hiányzó végtag mit sem számít – suttogta a nőnek jegesen, miközben egyre közelebb lépdelt hozzá.


  A nő reszketett, és farkasszemet nézett vele, aztán nagyon lassan felkelt a földről, és erősen rázkódva felé nyújtotta a gyermeket.


  –A neve Ashlyn… – motyogta.


  –Ashlyn… – mormogta a férfi, miközben átvette a kislányt.


  –Kérlek… Kérlek, vigyázz rá… – suttogta a nő, miközben fél kezével belekapaszkodott a férfi kabátujjába, aki eközben mélyen a szemébe nézett, és szabad kezével végigsimított az arcán.


  –Nem fogok – suttogta, és egyetlen karmával elvágta a nő torkát. A nő megdöbbent és egyben fájdalmas arccal hanyatlott hátra, miközben vére beterítette az egész szobát, beleértve az idegent és a gyereket is. A kislány újra felsírt. A férfi elhagyta az épületet, és szárnyra kelt. Jó pár órát utazott, mire visszatért a Démonok királyságába, ahol csatlakozott fő szövetségeseihez. Ahogy a terembe lépett, minden moraj azonnal elhalt, és támogatói azonnal várakozó tekintettel fordultak felé, mire ő csak bólintott és előbugyolálta a kislányt a takaróból, amelybe be volt csavarva. Csatlósai egy emberként hördültek fel, és ő lassan és kegyetlenül elmosolyodott.


  –Ez lesz az eszköz, amely majd győzelemre vezet minket – mondta, miközben egyik kezével óvatosan végigsimított a kislány tündérszárnyain.


  Az egybegyűltek éhesen tekintettek a férfi kezében lévő gyermekre, majd egyikük közvetlen hozzásietett.


  –Nem hiszem el, hogy ekkora szerencséd van, Ben – szólalt meg.


  –Én is alig hiszek a szememnek, Pistulus – felelte Ben.


  A Love and Panic után húsz évvel


  Első fejezet


  Hanna unottan ült az egyik trónon, miközben hallgatta az egymás után eléje járuló démonok – és néha egyéb lények – problémáit (és sok esetben siránkozásait). Érezte, ahogy lassan kezdenek a felsorakoztatott gondok összemosódni, ő pedig fokozatosan folyik le a székről.


  –Ne aludj el! – súgta hirtelen Lucas vigyorogva a fülébe, és Hanna felriadt. – Még egy óra.


  Hanna hálásan tekintett Lucasra, és néha el sem tudta képzelni, hogy bírná elviselni ezt a sok feléjük áradó panaszt nélküle. Amikor bevezették, hogy minden hónapban egy napot a nép problémáinak meghallgatására áldoznak, nem is sejtették, ez milyen szinten megterhelő elfoglaltságnak fog bizonyulni. Valamint azt sem vették számításba, milyen piszlicsáré ügyekkel fognak sokan hozzájuk fordulni. Ennek jó része alaptalan összeesküvés-elmélet volt, de akadt köztük sok banális dolog is, amiket valamennyire muszáj volt kivizsgálniuk, bármennyire indokolatlannak is tűntek. Hanna körülnézett, és észrevette, hogy Tiberiust sehol nem látja, noha általában ő szokott ilyenkor jegyzetelni. (Hanna maga sem értette, de Tiberius imádott minden adminisztratív és rendszerezéssel kapcsolatos tevékenységet.) Azonban ma reggel óta a tündér nem mutatkozott, így most a személyzet egyik tagja töltötte be ezt a szerepet.


  –Tiberius? – tátogta Lucas felé, de ő csak megvonta a vállát.


  –Lehet, szarul van megint.


  –Kurva élet – suttogta vissza Hanna aggódva.


  –Elnézést! – emelte fel az előttük álló démon a hangját, aki egy hosszú monológba bocsátkozott valamiféle birkáncsokról. – Kérem, hallgassanak meg!


  –Persze, persze – felelte Hanna szórakozottan. – Fontos ügyet kellett megtárgyalnunk, kérem, folytassa.


  –Szóval… Ismétlem a panaszomat: amint azt kifejtettem, a szomszédom birkáncsokat tenyészt, és ezek mindig átjönnek az én birtokomra. Ez még nem lenne gond, de… A legutóbb, mikor megettem egyet, akkor a szomszédom minden előzetes figyelmeztetés nélkül letépte a fejemet. Azóta is minden alkalommal, amikor meglát, egyszerűen megpróbál kinyírni. Nekem gyerekeim vannak, királynő, etetni kell őket, nem engedhetem meg magamnak, hogy minden héten váratlanul egy napot halottan töltsek. Kérdem én, ha valaki nem akarja, hogy megegyék a birkáncsait, akkor mi a fenének nem javítja meg a kerítését?! Kérem, tegyenek igazságot, mert énnekem nincs időm ennyiszer meghalni!


  –Hmmmm… Jogosnak tűnik – felelte szórakozottan Hanna, mire Lucas elfojtott egy röhögést. – Miért nem költözik el?


  –Hát mégis hova költözzek?! – kérdezte felháborodottan a démon.


  –Nemtom, ahová akar – felelte Hanna. – Elég sok az elhagyatott birtok meg ház mindenfelé. Csak válasszon ki egyet, és minden megoldva. Se birkáncs, se halálprobléma.


  –Hmmm… – gondolkodott el a démon, majd felderült az arca. – Ez jó ötlet!


  –Na látja. Nem olyan nagy ügy ez.


  –Igaza van! – értett egyet a démon, és boldogan kisétált.


  Amint becsukódott mögötte az ajtó, Lucasból kitört a röhögés.


  –Miféle tanács volt ez? – kérdezte.


  –Praktikus – vigyorgott Hanna.


  –Még jó, hogy Tiberius ezt nem hallotta.


  –Fáradt vagyok, na – felelte a lány.


  –Azért remélem, nem vagy túl fáradt… – simított végig lassan Hanna kezén Lucas, és Hannán borzongás futott végig. Lucas, mint mindig, észvesztően nézett ki. Kurva jól áll neki a hatalom – gondolta Hanna.


  –Majd iszok egy kávét – felelte. – Már ha nem szívta fel Harald megint az egészet…


  Lucas erre csak röhögött, mire a következő – remélhetőleg utolsó – démon lépett be az ajtón.


  –Jaj, ne! – suttogta Hanna. Lucas az ajtó felé fordulva csak felnyögött. A belépő tag minden egyes hónapban eljött, hogy válogatott őrültségekkel szórakoztassa őket.


  –Üdv, Boris – köszönt kelletlenül Lucas.


  –Hát újra itt? – kérdezte Hanna.


  Boris lesújtó tekintettel nézett rájuk.


  –Egy összeesküvést jöttem jelenteni a királyi pár ellen – közölte felhúzott orral.


  –Már megint? – nyögött fel Hanna. – Ezúttal merre?


  –A keleti parttól nem messze. Ezúttal sok régi ellenségük fogott össze a gyíkemberekkel, és egy titkos fegyvernek is birtokában vannak, aminek a segítségével az egész mágikus világot gyíkemberekké változtathatják, hogy végül átvegyék az uralmat. Négy sötét hatalmasság áll a mozgalom élén, négy pokol kapuja, négy rothadt lélek. A titkos fegyver nélkül azonban semmire nem mennek. Ha elveszitek tőlük, nem támadhatnak rátok.


  Hanna éppen le akarta állítani Boris újabb értelmetlen hablatyolását, azonban ebben a nem várt pillanatban egy fiatal férfi beesett az egyik oldalajtón. Fekete, kócos haja vérvörös íriszű szemeibe lógott, és fekete, több helyen lyukas nadrágot, valamint biztostűkkel és szegecsekkel teletűzdelt, szakadt pólót viselt, emellett a démonokra nem jellemző módon szájpiercing és több tetoválás is díszítette a testét. A személy botladozva a trónok mögé ment, majd cipzárnyitás és csorgás hangját lehetett hallani. Hanna hátrafordult.


  –Blaze, baszki. Most komolyan éppen lepisálod a kibaszott trónomat?


  A csávó zavaros szemeit Hannára emelte, majd ebben a pillanatban Philo sietett be a terembe, és villámsebesen odarohant.


  –Blaze! – sziszegte a srácnak. – Azonnal gyere ki!


  –Nem vagy az… igazi apám! – felelte neki flegmán Blaze, miközben próbálta lerázni magáról apja kezét.


  –Még az a szerencséd. Vagy tán szeretnéd, ha lesüllyednék a szintjére? – sziszegte Philo.


  –Fiatalság, bolondság – mormolta Hanna. Lucas csak röhögött.


  –Na jó, ez azért mégiscsak túlzás – bökte ki végül.


  –Elnézést, Boris. A mai meghallgatásnak vége – fordult vissza a még mindig előttük álló démonhoz Hanna. Boris sértődötten távozott.

  Blaze időközben szerencsére befejezte a csurgatást, Philo pedig még mindig nagy erőkkel próbálta meg a tróntól messzebbre rángatni.


  –Ne haragudjatok – mormolta Hannáéknak.


  –Ugyan. De a szék tisztíttatását majd intézd el! – kérte a királynő. – Tiberius hogy van?


  –Nem túl jól… Megint… – felelte idegesen Philo. Blaze időközben szerencsére már visszahúzta a gatyáját, és most imbolyogva kapaszkodott a királynői trónba.


  –Tudod, hogy mindent megteszünk, hogy felkutassuk a gyógymódot – mondta Lucas.


  –Tudom, Lucas, és köszönöm.


  –Meglesz, ne aggódj, Philo. Megoldunk mindent – tette hozzá Hanna, és megszorította jó barátja kezét.


  –Minél előbb, annál jobb – morogta Philo, miközben felnyalábolta a mattrészeg Blaze-t, majd elkezdte kifele vonszolni az ajtón.


  –Jössz majd kajálni? – kérdezte Hanna.


  –Ja. Persze – felelte Philo.


  –Tiberius?


  –Nem tudom, Hanna… – mormolta Philo, miközben nagy nehezen kivonszolta Blaze-t az ajtón, majd átváltozott, és úgy vitte vissza a lakosztályukba. Egy szőke, göndör hajú, kék szemű tündérkislány futott oda hozzá.


  –Apa! Apa! – kiabálta, és a nyakába ugrott.


  –Szia, Liara. Hogy vagy, kislányom? – kérdezte Philo mosolyogva.


  –Jól vagyok, apa.


  Philo immár Blaze-t és Liarát együttesen cipelve indult a fő nappali felé. A falakat mindenhol Tiberiusszal közös életük képei borították. Rengeteg fotó készült csak kettőjükről, aztán a kollekció az idők során kibővült először a Blaze-zel, majd Liarával közös emlékeikkel is. Blaze-t tíz évvel ezelőtt, nyolcéves korában fogadták örökbe, három évvel ezelőtt pedig az újszülött Liarát. Az élet szép volt, de pár hónappal ezelőtt elkezdődött valamiféle furcsa folyamat az összes tündérnél, melynek során időről időre fokozatosan fogyatkozni kezdett az erejük. Egyelőre senki nem tudta ennek az okát, sem pedig a gyógymódot, és Philo rettenetesen féltette Tiberiust ettől a folyamattól. Leginkább attól rettegett, hogy a tündér végül emberré válik. Ahogy belépett a nappaliba, Tiberius azonnal rámosolygott.


  –Hát meglett Blaze.


  –Szia, kicsim. Persze – felelte Philo. – De előbb még… Áh, hagyjuk is, mit csinált. Megyek, lefektetem a gyerekeket, és utána jövök hozzád. Ettél?


  –Nem vagyok már gyerek! – hörögte Blaze, akit Philo időközben átvetett a vállán.


  –Tudom, fiam, elnézést. Akkor úgy mondom, lefektetem a gyereket és a részeget.


  –Mindjárt más – öklendezte Blaze. Philo nem zavartatta magát, és még mindig várakozóan nézett Tiberiusra. – Nos?


  –Nem vagyok éhes – felelte Tiberius.


  –Oké. Akkor elintézem a dolgokat, idejövök kicsit hozzád, lemegyek enni, mert megígértem Hannának, aztán hozok neked kaját, és beléd táplálom – összegezte terveit Philo.


  –Rendben – mosolygott Tiberius. Igyekezett minél kevésbé kimutatni, de minden olyan periódusban, amikor az ereje csökkent, ólmos fáradtság lett úrrá rajta, mintha a csontjai a legkisebb erő kifejtésétől is el akartak volna porladni. Amikor Philo kiment, hogy intézze a gyerekeket, megpróbálta felvenni az ölében pihenő könyvet, de ez is hatalmas erőfeszítésnek tűnt. Kinézett az ablakon, már teljesen megszokta a démoni tájat. És az élet, amit itt Philóval közösen felépítettek, ezerszer boldogabb volt, mint az első kétszázötven év, amit ezen a világon töltött. Néha még mindig nem tudta elhinni, hogy Philo az övé, és hogy már ennyi idő elröppent.


  Kisvártatva a férje visszatért.


  –Elaludtak? – kérdezte Tiberius.


  –Blaze már akkor hortyogott, amikor ágyat ért. Liara pedig tudod, milyen könnyen elalszik – mondta mosolyogva Philo, miközben szorosan Tiberius mellé ült, majd magához húzta és megcsókolta.


  Tiberius a vállára hajtotta a fejét.


  –Hogy vagy, kicsim?


  –Nagyon fáradtan – vallotta be a tündér.


  –Minden rendben lesz. Valahogy megoldjuk – mondta Philo, miközben simogatni kezdte Tiberius hátát.


  –Miért mindig velem van a baj?


  –Ez nem igaz. Blaze több fejtörést okoz.


  –Miért rúgott be? Már megint?


  –Fogalmam sincs, kicsim. De érthető, hogy azok után, amin nyolcéves kora előtt átment, nem mindig a legkiegyensúlyozottabb.


  –Valóban – értett egyet Tiberius, és sóhajtott. – Azért remélem, megtalálja majd a helyét a világban.


  –Bárhogy is, mi mindig itt leszünk neki. Akkor is, ha állandóan sérteget minket – nevetett fel Philo.


  –Megint a fejedhez vágta, hogy nem vagy az igazi apja?


  –Megint.


  –Sajnálom, szerelmem – mondta Tiberus, és egy csókot nyomott Philo nyakára.


  –Tudom, hogy nem gondolja komolyan ilyenkor. Csak dühös a világra.


  –Tudom. De azért nem esik jól.


  –Hát, nem.


  –Menjél enni, hisz megígérted, hogy lent leszel, nemdebár? – kérdezte Tiberius.


  –Megyek, megyek. Csak olyan jó itt veled.


  –Nos, nem hanyagolhatod el a barátainkat miattam. Emellett kezdek éhes lenni.


  Philo azonnal felpattant.


  –Megyek, eszek, hozok! – mondta, és sietve elindult.


  Tiberius mosolyogva nézett utána, és minden probléma ellenére még mindig nagyon boldognak érezte magát.


  Hanna eközben már az ebédlőasztalnál foglalt helyet, Lucasszal az oldalán. A többiek még nem érkeztek meg, így közelebb húzódott hozzá, lassan az ölébe rakta a lábait, majd oldalról köré fonódott.


  –Kurva fárasztó volt ez a nap – mormogta.


  –Egyetértek – felelte Lucas, majd odafordult Hannához, és lassan megcsókolta. Centiről centire vették birtokba egymás száját, ezt egyikük sem volt képes soha megunni.


  –Imádlak – suttogta Lucas.


  –Én is imádlak. Kibaszottul – lehelte Hanna.


  Ekkor torokköszörülésre figyeltek fel, de nem igazán távolodtak el egymástól.


  –Szia, Kira – mondta Hanna, miközben egy pillanatig még mindig Lucas szemébe nézett, majd a barátnőjére emelte a tekintetét. – Hadd ne kelljen emlékeztetnem, hány százszor voltunk tanúi a ti enyelgéseiteknek.


  –Jóvanna – röhögött Kira. – Jogos.


  –Hol vannak a csávóid? – kérdezte Hanna, miközben kibontakozott Lucasból, és az asztal felé fordult.


  –Mindjárt jönnek ők is, csak éppen el voltak foglalva.


  –Mindent értek.


  –Milyen volt a napotok? – kérdezte Kira.


  –Fárasztó – felelte Lucas, miközben elkezdett mindenféle kaját a tányérjára szedni. Lassan a varázslók is megérkeztek a terembe.


  –Üdv mindenkinek – köszöntötték őket.


  –Hát megtiszteltek végre a jelenlétetekkel ma? – kérdezte Hanna.


  –Időnként igen – felelte Rufus.


  –Ám bevallom, komfortosabban érzem magam a saját konyhánkban. Itt a hangulat számomra sokszor kissé túl… vad – tette hozzá Harald, miközben megigazította a szemüvegét.


  –Ezt sajnálattal hallom – felelte Hanna.


  Ebben a pillanatban Matt és Hunter robbant be a terembe, majd két oldalról Kira mellé ültek, és egy-egy heves nyelves csókkal üdvözölték.


  Hanna megköszörülte a torkát.


  –Jóvanna – röhögött Kira ismét. – Jogos.


  Ekkor Philo is befutott.


  –Tiberius? – kérdezte azonnal Hanna. Nagyon aggódott a tündérért, mert az utóbbi héten megint egyik nap sem jött le vacsorázni.


  –Majd viszek neki kaját – felelte Philo.


  –Blaze jól van? – érdeklődött Lucas.


  –Persze, csak berúgott. Alszik.


  –Akkor jó – válaszolta Lucas. – Szóljatok, ha kell bármi segítség.


  –Nem, köszi. Egyetlen dolog, ami kellene, az a gyógyír Tiberius állapotára.


  –Dolgozunk rajta – mondta Hanna, miközben egy gigantikus adag krumplipürét toccsantott a tányérjára.


  –Volt valami érdekes panasz ma? – üvöltött hirtelen Hannára Matt.


  –Neked is szép estét, baszki – felelte Hanna röhögve.


  –Köszi szépen. Szóval?


  –Csak a szokásos. Boris jött a faszságaival.


  –Nem kéne ezeket mégis kivizsgálni? – érdeklődött Harald.


  –Nem gondolod, Harald, hogy nem vizsgáltattam ki? Többször is küldtem ki kémeket, de semmi különöset nem találtak.


  –Én mondom nektek, egyszer még rábasztok ezekre a dolgokra – tette hozzá meglátását Hunter is.


  –Nyugi. Tényleg mindent kivizsgáltatunk. Húsz éve többé-kevésbé, az általános bajokat leszámítva, minden ok – felelte Lucas.


  –Ha ti mondjátok… – kételkedett Rufus.


  Kira a beszélgetésre egyáltalán nem figyelve tömte a fejét, majd egyszer csak arra lett figyelmes, hogy Matt szuggerálja oldalról.


  –Mi van? – kérdezte.


  –Imádom nézni, ahogy eszel – válaszolta a vámpír.


  –Irigykedsz, mi? – kérdezte Hunter.


  –Baromira.


  –Hát egyél – felelte Kira.


  –Kiokádom sajnos.


  –Nem úgy gondoltam – mondta a lány, eltűrve a haját a nyakáról. Matt már majdnem beleharapott, amikor Philo megköszörülte a torkát.


  –Mi van? – kérdezte a vámpír.


  –Azt hittem, megegyeztünk, hogy nem eszel az asztalnál.


  –Nem ér, hogy mindenki másnak lehet – felelt Matt, és beleharapott Kira nyakába, mire a lány felnyögött.


  –Jó, de nem akarok semmilyen nyögéseket hallani – felelte Philo.


  –Irigykedsz, mi? – röhögött fel Hunter.


  –Idióta – sziszegte Philo feszülten.


  –Komolyan, Philo, minél régebb óta együtt vagytok, annál jobban hasonlítotok egymásra. Nézd meg, ez is tisztára tibis beszólás volt – felelte Kira. – De viccen kívül, remélem, minden ok lesz, és Hunter, drágám, te meg ne legyél ekkora pöcs – mondta, miközben végigsimított a férfi arcán, aki erre gyors csókot nyomott Kira szájára.


  –Igyekszem.

